CELEX: 32014D0052
Language: sk
Date: 2014-01-28 00:00:00
Title: 2014/52/EÚ: Rozhodnutie Rady z  28. januára 2014 , ktorým sa členské štáty splnomocňujú, aby v záujme Európskej únie ratifikovali Dohovor Medzinárodnej organizácie práce o bezpečnosti pri používaní chemických látok pri práci z roku 1990 (dohovor č. 170)

1.2.2014   
            
            
               SK
            
            
               Úradný vestník Európskej únie
            
            
               L 32/33
            
         
      ROZHODNUTIE RADY
   
   z 28. januára 2014,
   ktorým sa členské štáty splnomocňujú, aby v záujme Európskej únie ratifikovali Dohovor Medzinárodnej organizácie práce o bezpečnosti pri používaní chemických látok pri práci z roku 1990 (dohovor č. 170)
   (2014/52/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 6 písm. a) bodom v) a článkom 218 ods. 8 prvým pododsekom,
   so zreteľom na návrh Európskej komisie,
   so zreteľom na stanovisko Európskeho parlamentu,
   keďže:
   
               (1)
            
            
               Európsky parlament, Rada a Komisia podporujú ratifikáciu medzinárodných dohovorov o práci, ktoré Medzinárodná organizácia práce označila za aktuálne, čím prispievajú k úsiliu Európskej únie o podporu dôstojnej práce pre všetkých ľudí v Únii, ako aj mimo nej, ktorej dôležitou súčasťou je ochrana a zlepšovanie zdravia a bezpečnosti pracovníkov.
            
         
               (2)
            
            
               Ustanovenia časti III Dohovoru Medzinárodnej organizácie práce (MOP) č. 170 o bezpečnosti pri používaní chemických látok pri práci z roku 1990 (ďalej len „dohovor“) sú do veľkej miery zahrnuté v aquis Únie o aproximácii zákonov, iných právnych predpisov a správnych opatrení v oblasti klasifikácie, označovania a balenia, ktoré sa vypracúvajú od roku 1967 a ďalej konsolidujú.
            
         
               (3)
            
            
               Časti dohovoru preto patria do právomoci Únie a členské štáty nesmú v súvislosti s týmito časťami prijímať žiadne záväzky nad inštitucionálny rámec Únie.
            
         
               (4)
            
            
               Európska únia nemôže dohovor ratifikovať, pretože jeho stranami môžu byť len členské štáty.
            
         
               (5)
            
            
               V tejto situácii, pokiaľ ide o ratifikáciu dohovoru, musia členské štáty a inštitúcie Únie spolupracovať.
            
         
               (6)
            
            
               Rada by preto mala splnomocniť členské štáty, ktoré sú viazané právnymi predpismi o aproximácii zákonov, iných právnych predpisov a správnych opatrení v oblasti klasifikácie, označovania a balenia, aby v záujme Únie dohovor ratifikovali,
            
         PRIJALA TOTO ROZHODNUTIE:
   Článok 1
   Členské štáty sa týmto splnomocňujú, pokiaľ ide o časti spadajúce podľa zmlúv do právomoci Únie, aby ratifikovali Dohovor Medzinárodnej organizácie práce o bezpečnosti pri používaní chemických látok pri práci z roku 1990 (dohovor č. 170).
   Článok 2
   Toto rozhodnutie je určené členským štátom.
   
      V Bruseli 28. januára 2014
      
         
            Za Radu
         
         
            predseda
         
         G. STOURNARAS